Document ID: 32008D0654

KOMISSION PÄÄTÖS,
tehty 24 päivänä heinäkuuta 2008,
ohjeista jäsenvaltioiden avustamiseksi Euroopan parlamentin ja neuvoston asetuksessa (EY) N:o 882/2004 säädettyä kokonaisvaltaista monivuotista kansallista valvontasuunnitelmaa koskevan vuosiraportin laatimisessa
(tiedoksiannettu numerolla K(2008) 3756)
(ETA:n kannalta merkityksellinen teksti)
(2008/654/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 44 artiklan 2 kohdan,
sekä katsoo seuraavaa:
(1)
Asetuksessa (EY) N:o 882/2004 annetaan yleiset säännöt yhteisön tai jäsenvaltioiden toimivaltaisten viranomaisten toteuttamasta virallisesta valvonnasta, jolla varmennetaan rehu- ja elintarvikelainsäädännön sekä eläinten terveyttä ja eläinten hyvinvointia koskevien sääntöjen noudattaminen.
(2)
Asetuksen (EY) N:o 882/2004 1 artiklan 3 kohdan mukaan kyseinen asetus ei rajoita virallista valvontaa koskevia yhteisön erityissäännöksiä.
(3)
Asetuksen (EY) N:o 882/2004 41 artiklan mukaisesti kunkin jäsenvaltion on laadittava yksi kokonaisvaltainen monivuotinen kansallinen valvontasuunnitelma, jäljempänä ’kansallinen valvontasuunnitelma’, jotta varmistetaan elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (2) 17 artiklan 2 kohdan, eläinten terveyttä ja hyvinvointia koskevien sääntöjen sekä asetuksen (EY) N:o 882/2004 45 artiklan tehokas täytäntöönpano.
(4)
Kansallisten valvontasuunnitelmien tarkoituksena on myös tarjota vakaa perusta yhteisön jäsenvaltioissa suorittamalle valvonnalle.
(5)
Kasveille ja kasvituotteille haitallisten organismien jäsenvaltioihin kulkeutumisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (3) 27 a artiklassa säädetään, että direktiivin tehokkaan täytäntöönpanon varmistamiseksi sovelletaan tarpeen mukaan asetuksen (EY) N:o 882/2000 41-46 artiklaa, jotka koskevat kansallisia valvontasuunnitelmia, vuosiraportteja sekä yhteisön harjoittamaa valvontaa jäsenvaltioissa ja kolmansissa maissa.
(6)
Asetuksen (EY) N:o 882/2004 43 artiklan 1 kohdan e alakohdan mukaan komissio laatii ohjeet, joissa kannustetaan ottamaan käyttöön parhaita toimintatapoja valvontajärjestelmän kaikilla tasoilla.
(7)
Asetuksen (EY) N:o 882/2004 43 artiklan 1 kohdan j alakohdassa säädetään, että komission on vahvistettava kyseisen asetuksen 44 artiklassa edellytettyjen vuosiraporttien rakenne ja niissä esitettävät tiedot.
(8)
Asetuksen (EY) N:o 882/2004 44 artiklan 1 kohdan mukaan jäsenvaltioiden on toimitettava komissiolle vuosiraportti kansallisen valvontasuunnitelman täytäntöönpanosta. Raportti on toimitettava vuoden kuluttua kansallisten valvontasuunnitelmien täytäntöönpanon aloittamisesta ja sen jälkeen joka vuosi. Lisäksi 44 artiklan 1 kohdassa säädetään tiedoista, jotka vuosiraporteissa on annettava.
(9)
Asetuksen (EY) N:o 882/2004 44 artiklan 2 kohdan mukaan vuosiraportteihin sisällytettävissä tiedoissa on otettava huomioon komission laatimat ohjeet, jotta edistettäisiin raporttien esitystavan johdonmukaisuutta. Ohjeet eivät ole sitovia, vaan niiden tarkoituksena on tarjota jäsenvaltioille hyödyllistä apua asetuksen täytäntöönpanossa.
(10)
Asetuksen (EY) N:o 882/2004 45 artiklassa säädetään, että jäsenvaltioissa on järjestettävä säännöllisesti yhteisön suorittamia toiminnan tarkastamisia (auditointeja), joiden päätarkoituksena on todeta, että virallinen valvonta suoritetaan kansallisten valvontasuunnitelmien ja yhteisön lainsäädännön mukaisesti.
(11)
Komission on tarkasteltava säännöllisesti tässä päätöksessä annettuja ohjeita ja päivitettävä ne tarpeen mukaan jäsenvaltioiden toimittamien vuosiraporttien tarkastelun jälkeen ottaen huomioon päätelmät ja suositukset, jotka sisältyvät asetuksen (EY) N:o 882/2004 44 artiklan 4 kohdan mukaisesti komission laatimaan vuotuiseen raporttiin, sekä asetuksen täytäntöönpanosta jäsenvaltioissa saadut kokemukset.
(12)
Tässä päätöksessä vahvistettujen ohjeiden laatimisessa olisi otettava huomioon Eurostatin yhteisön tilasto-ohjelman puitteissa kehittelemä valvonta- ja seurantatoimia käsittelevä tietokanta, johon sisältyy eri luokitusjärjestelmiä, mukaan lukien yhdenmukaistetut termit ja määritelmät rehu- ja elintarvikealan tiedonhallintaa varten.
(13)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Asetuksen (EY) N:o 882/2004 44 artiklan 2 kohdassa säädetyt ohjeet, jotka on otettava huomioon kyseisen asetuksen 44 artiklan 1 kohdassa säädetyissä vuosiraporteissa, jäljempänä ’vuosiraportti’, esitetään tämän päätöksen liitteessä.
2 artikla
Tämä päätös on osoitettu kaikille jäsenvaltioille.
Tehty Brysselissä 24 päivänä heinäkuuta 2008.

Labels: 12
15
6